《题王氏款竹亭》
宋代·李石

夏虫不知冰，朝菌不见月。吹息天地间，随分了寒热。

谁为款岁晚，久久媲清节。君家小令君，千金僦别业。

不殊山阴宅，孙子今几叶。胜取三百廛，共坐六十劫。

春林扇温风，夏簟落苍雪。重来得更仆，千偈不须说。

作者简介：李石。少负才名，既登第，任大学博士，出主石室，就学者如云。蜀学之盛，古今鲜俪。后卒成都，时作山水小笔，风调远俗。卒年七十外。